Higrofita
Higrofite (starogrčki hygros = vlaga, mokrina + phyton = biljka) su kopnene biljke koje su prilagođene na staništa sa visokom ili čestom vlažnošću okolnog zraka ili tla. Obično se radi o vlažnosti i u zraku i u tlu, ali se javljaju i sve moguće kombinacije zasićenosti vlagom ovih sredina. Higrofite naseljavaju uglavnom vlažne i tamne šume i ostrvske močvare, te vrlo vlažne poplavne livade. U grupi svih ekoloških oblika kopnenih biljaka, one su najmanje otporne na sušu. Prema prilagodbama na životne uslove prirodne okoline, ova grupa biljaka je između kategorija hidrofite (vodene biljke) i mezofita (biljke koje pretežno uspijevaju pri umjerenim uslovima prirodne okoline). Biljke koje žive na vlažnim staništima obično nemaju kseromorfnih svojstava i uloga.